CELEX: 52016PC0677
Language: sk
Date: 2016-10-25
Title: Návrh VYKONÁVACIE ROZHODNUTIE RADY, ktorým sa Holandsku povoľuje uplatňovať zníženú sadzbu zdaňovania elektriny dodávanej nabíjacím staniciam pre elektrické vozidlá

EURÓPSKA KOMISIA
            V Bruseli25. 10. 2016
            COM(2016) 677 final
            2016/0332(NLE)
            Návrh
            VYKONÁVACIE ROZHODNUTIE RADY,
            ktorým sa Holandsku povoľuje uplatňovať zníženú sadzbu zdaňovania elektriny dodávanej nabíjacím staniciam pre elektrické vozidlá 
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Zdaňovanie energetických výrobkov a elektriny v EÚ je upravené smernicou Rady 2003/96/ES
                  1
                (ďalej len „smernica o zdaňovaní energie“ alebo „smernica“).
            
            
               Okrem ustanovení stanovených najmä v jej článkoch 5, 15 a 17, môže Rada podľa článku 19 ods. 1 smernice na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.
            
            
               Článkom 15 ods. 1 písm. e) smernice sa členským štátom povoľuje uplatňovať daňové úľavy alebo oslobodenia od dane na elektrinu používanú na prepravu tovarov a cestujúcich železnicou, metrom, električkami a trolejbusmi. Smernica však neobsahuje ustanovenia, na základe ktorých by bolo možné uplatniť daňové úľavy na elektrinu využívanú na prepravu inými elektrickými vozidlami ako trolejbusmi.
            
            
               Cieľom tohto návrhu je povoliť Holandsku uplatňovať zníženú sadzbu zdaňovania elektriny dodávanej do nabíjacích staníc pre elektrické vozidlá. Cieľom tohto zníženia je podpora využívania čistejších spôsobov dopravy, zníženie miestneho znečistenia vzduchu a zníženie emisií CO2 z dopravy. 
            
            
               Žiadosť a jej všeobecný kontext
            
            
               Listom z 29. marca 2016 holandské orgány v súlade s článkom 19 smernice Komisiu informovali o svojom zámere uplatniť zníženú sadzbu dane z elektriny vo výške 49,96 EUR za MWh na elektrinu dodávanú do nabíjacích staníc pre elektrické vozidlá, a to do limitu ročnej spotreby vo výške 10 MWh na nabíjaciu stanicu. Pri spotrebe od 10 do 50 MWh by sa mala uplatňovať sadzba 49,96 EUR, pri spotrebe nad 50 do 10 000 MWh sadzba 13,31 EUR a pri ročnej spotrebe nad 10 000 MWh sadzba 0,53 EUR. V prípade nabíjacích staníc, na ktoré sa nevzťahujú sadzby dane z elektriny používanej na podnikateľské účely, by bola ročná spotreba nad 10 000 MWh zdanená sadzbou 1,07 EUR. Celková sadzba dane bude vyššia ako minimálna sadzba zdaňovania elektriny používanej na podnikateľské účely stanovená v smernici 2003/96/ES. V súčasnosti sa na elektrinu na nabíjanie elektrických vozidiel uplatňuje vnútroštátna sadzba dane 100,70 EUR za MWh na prvých 10 MWh ročnej spotreby
                  2
               , čo je vnútroštátna sadzba zdaňovania elektriny používanej na podnikateľské účely pri tejto úrovni spotreby. Holandsko v súčasnosti na elektrinu uplatňuje diferencované vnútroštátne sadzby dane
                  3
               , a to v závislosti od množstva spotrebovaného v súlade s článkom 5 smernice 2003/96/ES. 
            
            
               Doplňujúce informácie poskytnuté Holandskom Komisia prijala 6. apríla, 20. júna a 18. augusta 2016.
            
            
               Holandsko by zníženú sadzbu zdaňovania elektriny uplatňovalo na dodávky elektriny do elektrických vozidiel prostredníctvom osobitných verejných a súkromných nabíjacích staníc pre elektrické vozidlá. Nabíjacia stanica môže pozostávať z jedného alebo viacerých nabíjacích miest schopných nabíjať jedno alebo viac elektrických áut naraz. Prevádzkovatelia nabíjacích staníc a súkromné alebo právnické osoby oprávnené na uplatnenie zníženej sadzby dane budú mať povinnosť predložiť dodávateľovi elektriny vyhlásenie o tom, že pripojenie do siete je určené výhradne na dodávku elektriny do elektrických vozidiel. V žiadosti Holandska sa uvádza, že opatrenie sa nebude týkať nabíjacích staníc, na ktorých sa nabíja prostredníctvom výmeny batérií, čo znamená, že v týchto prípadoch sa nebude uplatňovať znížená sadzba.  
            
            
               Celková sadzba zdaňovania vrátane zníženej sadzby za prvých 10 MWh ročnej spotreby každého subjektu bude dostatočne nad minimálnou úrovňou stanovenou v prílohe I, tabuľke C smernice Rady 2003/96/ES. 
            
            
               Podľa holandských orgánov bude musieť prevádzkovateľ nabíjacej stanice v prípade, že si zamýšľa uplatniť zníženú sadzbu dane na elektrinu vo svojich nabíjacích staniciach, predložiť dodávateľovi elektriny vyhlásenie o tom, ktoré z jeho pripojení do siete sú určené výhradne na dodávku elektriny do elektrických vozidiel. Opatrenie by sa týkalo iba elektriny dodávanej na označené pripojenia a na tieto pripojenia by dodávateľ elektriny uplatňoval zníženú sadzbu. Prevádzkovateľ nabíjacej stanice bude navyše povinný informovať dodávateľa elektriny v prípade, ak by sa jeho podnik dostal do ťažkostí, teda do finančných problémov, a bol by oprávnený na pomoc v súlade s usmerneniami Spoločenstva o pomoci na záchranu a reštrukturalizáciu firiem v ťažkostiach (2014/C 249/01). V tomto prípade už dodávateľ nebude môcť na dodávanú elektrinu uplatňovať zníženú sadzbu energetickej dane. 
            
            
               Zvýhodnenie vyplývajúce zo sadzby energetickej dane sa bude rozlišovať v závislosti od počtu megawatthodín. Na základe informácií z odvetvia Holandsko odhaduje, že na jednu nabíjaciu stanicu sa dodáva v priemere 1,8 MWh. V tomto prípade sa maximálne zvýhodnenie nabíjacej stanice v roku 2016 odhaduje na 101 EUR za celý rok. Výška zvýhodnenia narastie v prípade zvýšenia bežných sadzieb energetickej dane.
            
            
               Maximálne (teoretické) daňové zvýhodnenie sa v roku 2016 dosiahne, ak sa do nabíjacej stanice dodá viac ako 50 MWh elektriny, čo je však v praxi len ťažko dosiahnuteľné. 
            
            
               V súčasnosti v Holandsku pôsobí desať prevádzkovateľov nabíjacích staníc.
            
            
               Opatrenie je prístupné všetkým prevádzkovateľom z EÚ bez diskriminácie. Krajina pôvodu prevádzkovateľa nabíjacej stanice nie je podmienkou oprávnenosti na využívanie tohto opatrenia. Opatrenie môže využiť aj dopravná spoločnosť alebo domácnosť, ktorá disponuje nabíjacou stanicou, za predpokladu, že splní uvedené podmienky. 
            
            
               V súčasnosti neexistuje pozitívny obchodný stimul pre verejné nabíjacie stanice, čo je prekážkou rozvoja verejnej nabíjacej infraštruktúry a využívania elektrických áut. Cieľom opatrenia je zlepšiť obchodné odôvodnenie rozvoja verejných nabíjacích staníc, čo by malo zvýšiť príťažlivosť používania elektrických vozidiel a zlepšiť životné prostredie. Rýchly rozvoj verejnej nabíjacej infraštruktúry má zásadný význam pre prechod od vozidiel so spaľovacími motormi, ktoré v prevažnej miere spaľujú fosílne palivá, na elektrické vozidlá. Dobre rozvinutá infraštruktúra je nevyhnutná na to, aby sa elektrické vozidlá stali reálnou alternatívou tradičnej cestnej dopravy, čo je dôležité z dôvodu environmentálnych prínosov prechodu na elektrické vozidlá. Elektrické vozidlá produkujú menej emisií CO2
                  4
                a látok znečisťujúcich miestne ovzdušie (PM10, NOx) než vozidlá s pohonom na fosílne palivá. Podľa holandských orgánov sa od roku 2014 do roku 2020 zníži podiel elektriny vyrobenej z uhlia z 29 % na 26 %, zatiaľ čo podiel elektriny vyrobenej z obnoviteľných zdrojov v tom istom období narastie z 11 % na 35 %. 
            
            
               Prevádzkovateľ nabíjacej stanice bude môcť preniesť zvýhodnenie (alebo jeho časť) na svojich zákazníkov vo forme zníženia sadzieb za nabitie. Týmto spôsobom by sa znížili náklady na vlastníctvo elektrického vozidla, keďže by klesli náklady na jazdenie, čo by pre spotrebiteľov bolo stimulom na uprednostnenie nového elektrického auta pred autom s pohonom na fosílne palivo. Ďalším pozitívnym účinkom zníženia sadzby za nabitie je, že vlastníci zásuvkových hybridných vozidiel, ktorí môžu jazdiť na elektrinu aj na fosílne palivo, budú mať väčšiu motiváciu uprednostniť pri doprave elektrickú energiu pred fosílnym palivom.
            
         
         
            
               Argumenty Holandska týkajúce sa obdobia uplatňovania opatrenia
            
            
               Obdobie uplatňovania výnimky by v zásade malo byť dostatočne dlhé na to, aby sa poskytla právna istota elektrárenským subjektom, súkromným a právnickým osobám. Holandsko požiadalo o štyri roky v porovnaní s maximálne možnými šiestimi rokmi. Za týchto okolností sa zdá primerané udeliť povolenie na obdobie štyroch rokov, ako požaduje Holandsko, čo je v súlade so smernicou.
            
            
               Posúdenie opatrenia podľa článku 19 smernice 2003/96/ES
            
            
               Osobitné politické dôvody
            
            
               Článok 19 ods. 1 prvý pododsek uvedenej smernice znie takto: 
            
            
               Okrem ustanovení stanovených v predchádzajúcich článkoch, najmä v článkoch 5, 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.
            
            
               Podľa holandských orgánov predmetné vnútroštátne opatrenie túto požiadavku spĺňa. Holandsko týmto opatrením zamýšľa znížiť emisie skleníkových plynov a látok znečisťujúcich ovzdušie z vozidiel a podporiť cieľ EÚ v oblasti zmeny klímy, ktorým je znížiť emisie CO2 a zvýšiť podiel obnoviteľných zdrojov v konečnej spotrebe energie v odvetví dopravy. Očakáva sa, že možnosť daňovej úľavy na elektrinu dodávanú pre elektrické vozidlá poskytne zákazníkom dodatočný stimul na využívanie čistejšej energie a na zlepšenie životného prostredia. 
            
            
               •Súlad s existujúcimi ustanoveniami v tejto oblasti politiky
            
            
               Podľa článku 19 ods. 1 tretieho pododseku smernice sa každá žiadosť preskúma pri zohľadnení okrem iného riadneho fungovania vnútorného trhu, potreby zabezpečiť spravodlivú hospodársku súťaž a politík EÚ v oblasti zdravia, životného prostredia, energetiky a dopravy.
            
            
               Uvedený všeobecný mechanizmus opatrenia nevytvára prekážky obchodu v rámci EÚ. Opatrenie je prístupné všetkým prevádzkovateľom z EÚ bez diskriminácie. Krajina pôvodu prevádzkovateľa nabíjacej stanice nie je podmienkou využívania daného opatrenia. Uplatňovanie výnimky nevedie k žiadnym problémom vo fungovaní vnútorného trhu a nebráni dosiahnutiu politických cieľov EÚ, najmä v oblasti energetiky, zmeny klímy a životného prostredia. 
            
            
               •Súlad s ostatnými politikami Únie
            
            
               Uplatňovanie tohto opatrenia prispeje k zníženiu emisií z vozidiel a podporí dlhodobé klimatické ciele EÚ v oblasti zníženia emisií CO2. Podľa odhadov poskytnutých holandskými orgánmi dosiahne predpokladaný podiel elektriny z obnoviteľných zdrojov v Holandsku do roku 2020 približne 35 % a  41 % do roku 2030. Podľa Holandska pochádza elektrina používaná vo verejnej nabíjacej infraštruktúre takmer výhradne z obnoviteľných zdrojov. Zo štúdie
                  5
               , ktorá bola vykonaná v Holandsku, vyplýva, že to môže viesť až k 70-percentnému zníženiu emisií CO2, čo je úplne v súlade so smernicou 2009/28/ES o podpore využívania energie z obnoviteľných zdrojov. 
            
            
               Táto iniciatíva je úplne v súlade so smernicou 2014/94/EÚ
                  6
                o zavádzaní infraštruktúry pre alternatívne palivá. V zmysle uvedenej smernice sú členské štáty povinné rozvíjať svoj vnútroštátny politický rámec pre alternatívne pravidlá a ich infraštruktúru, a to osobitne v mestských a prímestských oblastiach, ako aj v iných husto obývaných oblastiach. Smernicou sa členské štáty zaväzujú, aby do roku 2020 vybudovali primeraný počet nabíjacích staníc. 
            
            
               
                  Okrem zníženia emisií skleníkových plynov sa rozšírením využívania elektrických áut významne prispeje k zlepšeniu kvality ovzdušia. Problémové oblasti znečistenia v mestách sú jednou z hlavných výziev, pričom emisie z dopravy sú hlavným dôvodom tohto znečistenia (najmä prekračovania hodnôt NO2). 
               
            
            
               Holandské orgány uznávajú, že toto opatrenie predstavuje štátnu pomoc v prospech prevádzkovateľov siete dodávajúcich elektrinu do elektrických vozidiel, ktorá sa môže kvalifikovať ako pomoc v rámci skupinovej výnimky podľa článku 44 nariadenia Komisie 651/2014/EÚ
                  7
               . 
            
            
               Za predpokladu, že opatrenie spĺňa podmienky stanovené v článku 44 všeobecného nariadenia o skupinových výnimkách (nariadenie č. 651/2014/EÚ), ako aj všeobecné podmienky stanovené v uvedenom nariadení, patrí do rozsahu pôsobnosti daného nariadenia a v dôsledku toho je oslobodené od požiadavky na predchádzajúcu notifikáciu.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 19 smernice Rady 2003/96/ES.
            
            
               •Subsidiarita (v prípade inej ako výlučnej právomoci) 
            
         
         
            
               Oblasť nepriamych daní, na ktorú sa vzťahuje článok 113 ZFEÚ, nie je sama osebe vo výlučnej právomoci EÚ v zmysle článku 3 ZFEÚ.
            
            
               Podľa článku 19 smernice 2003/96/ES však bola Rade v rámci sekundárnych právnych predpisov udelená výlučná právomoc povoliť členskému štátu zavedenie ďalších oslobodení od dane alebo daňových úľav v zmysle uvedeného ustanovenia. Členské štáty preto nemôžu Radu nahradiť. Z uvedených skutočností vyplýva, že zásada subsidiarity sa na toto vykonávacie rozhodnutie nevzťahuje. V každom prípade, keďže tento akt nie je návrh legislatívneho aktu, nemal by byť postúpený národným parlamentom na preskúmanie dodržiavania zásady subsidiarity podľa protokolu č. 2 k zmluvám.
            
            
               Návrh je preto v súlade so zásadou subsidiarity. 
            
            
               •Proporcionalita
            
            
               Návrh je v súlade so zásadou proporcionality. Zníženie dane nepresahuje rámec nevyhnutný na dosiahnutie príslušného cieľa.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Toto opatrenie si nevyžaduje hodnotenie existujúcich právnych predpisov.
               
            
            
               •Konzultácie so zainteresovanými stranami
            
            
               Tento návrh vychádza zo žiadosti, ktorú predložilo Holandsko, a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               
                  •
                        Posúdenie vplyvu
               
            
            
               Tento návrh sa týka povolenia pre konkrétny členský štát na jeho vlastnú žiadosť a nevyžaduje si posúdenie vplyvu. Vplyv na ceny je obmedzený, vplyv na zdravie ľudí a životné prostredie je pozitívny, keďže cieľom opatrenia je zníženie používania fosílnych palív a podpora využívania čistejšej energie v doprave. 
            
            
               •Regulačná vhodnosť a zjednodušenie
            
            
               
                  Týmto opatrením sa neustanovuje zjednodušenie. Je výsledkom žiadosti, ktorú predložilo Holandsko, a týka sa iba tohto členského štátu.
               
            
            
               •Základné práva
            
            
               
                  Toto opatrenie nemá žiadny vplyv na základné práva.
               
            
         
         
            
               4.VPLYV NA ROZPOČET
            
            
               Toto opatrenie nepredstavuje pre EÚ finančnú ani administratívnu záťaž. Návrh preto nemá vplyv na rozpočet EÚ.
            
            
               5.ĎALŠIE PRVKY
            
            
            
               •Podrobné vysvetlenie konkrétnych ustanovení návrhu
            
            
               
                  Článok 1 – Holandsku sa umožní znížiť sadzby za elektrinu dodávanú nabíjacím staniciam pre elektrické vozidlá, a to na obdobie štyroch rokov.
               
            
            
               Úroveň zdanenia po znížení nemôže byť nikdy nižšia než minimálne úrovne EÚ stanovené v smernici 2003/96/ES a zníženie sa bude uplatňovať na elektrinu, ktorá sa používa v súkromných aj služobných automobiloch. 
            
            
               
                  Vnútroštátne opatrenie ustanovené týmto rozhodnutím je súčasťou politiky, ktorú Holandsko navrhlo s cieľom znížiť emisie CO2, zlepšiť kvalitu ovzdušia, zvýšiť podiel obnoviteľných zdrojov energie v doprave a prispieť k cieľu EÚ v oblasti zmeny klímy. Opatrením sa zákazníkom poskytnú stimuly na prechod k čistejšej energii v doprave. 
               
               
                  Článok 2 – V tomto článku sa ustanovuje vymedzenie „elektrických vozidiel“, ktoré nie je obsiahnuté v smernici 2003/96/ES a ktoré je v súlade s existujúcimi právnymi predpismi EÚ. Týmto vymedzením sa vyjasňuje rozsah uplatňovania predmetného opatrenia.
               
               
                  Článok 3 – Požadované povolenie sa v súlade so žiadosťou Holandska udeľuje s účinnosťou od 1. januára 2017 na obdobie štyroch rokov. 
               
            
            
               2016/0332 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Holandsku povoľuje uplatňovať zníženú sadzbu zdaňovania elektriny dodávanej nabíjacím staniciam pre elektrické vozidlá 
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                  8
               , a najmä na jej článok 19,
            
            
               so zreteľom na návrh Európskej komisie,
            
            
               keďže:
            
            
               (1)Holandsko listom z 29. marca 2016 v súlade s článkom 19 ods. 1 smernice 2003/96/ES požiadalo o povolenie uplatňovať zníženú sadzbu zdaňovania elektriny dodávanej pre elektrické vozidlá. Na žiadosť Komisie Holandsko 6. apríla 2016, 20. júna a 18. augusta 2016 poskytlo dodatočné informácie.
            
         
         
            
               (2)Cieľom zníženej sadzby zdaňovania je podpora používania elektrických vozidiel, a to prostredníctvom zníženia nákladov na elektrinu používanú na pohon takýchto vozidiel.
            
            
               (3)Pri používaní elektrických vozidiel nedochádza k emisiám látok znečisťujúcich ovzdušie, ktoré sa uvoľňujú pri spaľovaní benzínu, nafty a iných fosílnych palív, čo prispieva k zlepšeniu kvality ovzdušia v mestách. Používanie elektrických vozidiel môže ďalej znížiť emisie CO2, ak sa používaná energia vyrába z obnoviteľných zdrojov energie. Očakáva sa preto, že dané opatrenie prispeje k plneniu cieľov politík Únie v oblasti ochrany životného prostredia, zdravia a klímy.
            
            
               (4)Holandsko výslovne požiadalo, aby sa znížená sadzba zdaňovania uplatňovala na elektrinu dodávanú do elektrických vozidiel na podnikateľské aj nepodnikateľské účely a aby sa vzťahovala aj na neverejné nabíjacie stanice.
            
            
               (5)Holandsko požiadalo, aby sa znížená sadzba zdaňovania uplatňovala len na nabíjacie stanice, kde sa elektrina používa na priame nabíjanie elektrického vozidla, a nevzťahovala sa na elektrinu, ktorá sa poskytuje prostredníctvom výmeny batérií.
            
            
               (6)Znížená sadzba zdaňovania elektriny dodávanej do elektrických vozidiel prostredníctvom nabíjacích staníc zlepší obchodné odôvodnenie verejných nabíjacích staníc v Holandsku, čo by malo zvýšiť atraktívnosť využívania elektrických vozidiel a priniesť zlepšenie kvality ovzdušia.
            
            
               (7)Vzhľadom na obmedzený počet elektrických vozidiel, ako aj skutočnosť, že úroveň zdaňovania elektriny dodávanej do elektrických vozidiel prostredníctvom nabíjacích staníc bude nad minimálnou úrovňou zdaňovania energie používanej na podnikateľské účely stanovenou v článku 10 smernice 2003/96/ES, nie je pravdepodobné, že by opatrenie počas svojho uplatňovania viedlo k narušeniu hospodárskej súťaže, a tak negatívne ovplyvnilo fungovanie vnútorného trhu.
            
            
               (8)Úroveň zdaňovania elektriny dodávanej do elektrických vozidiel prostredníctvom nabíjacích staníc na nepodnikateľské účely bude nad minimálnou úrovňou zdaňovania energie používanej na nepodnikateľské účely stanovenou v článku 10 smernice 2003/96/ES.
            
            
               (9)Podľa článku 19 ods. 2 smernice 2003/96/ES musí byť každé povolenie udelené na základe článku 19 ods. 1 prísne časovo obmedzené. Holandsko požiadalo o udelenie povolenia na štyri roky s cieľom zabezpečiť, aby bolo obdobie platnosti povolenia dostatočne dlhé na to, aby hospodárske subjekty neodradilo od vynaloženia potrebných investícií. Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
            
            
               PRIJALA TOTO ROZHODNUTIE: 
            
            
               Článok 1
            
            
               Holandsku sa povoľuje uplatňovať zníženú sadzbu zdaňovania elektriny dodávanej do nabíjacích staníc a priamo používanej na nabíjanie elektrických vozidiel s výnimkou nabíjacích staníc na výmenu batérií do elektrických vozidiel, a to pri dodržaní minimálnych úrovní zdaňovania stanovených v článku 10 smernice 2003/96/ES.
            
            
               Článok 2
            
            
               Na účely tohto rozhodnutia sa použije vymedzenie „elektrického vozidla“ stanovené v článku 2 smernice Európskeho parlamentu a Rady 2014/94/EÚ
                  9
               .
            
            
               Článok 3
            
            
               Toto rozhodnutie sa uplatňuje od 1. januára 2017 do 31. decembra 2020.
            
            
               Článok 4
            
            
               Toto rozhodnutie je určené Holandskému kráľovstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v. EÚ L 283, 31.10.2003, s. 51).
               
               
                  
                     (2)
                  Predmetná úroveň zdaňovania elektriny sa uplatňuje od januára 2016 (pozri http://ec.europa.eu/taxation_customs/taxation/excise_duties/energy_products/rates/index_en.htm).
               
               
                  
                     (3)
                  Holandsko uplatňuje diferencované sadzby dane na elektrinu v súlade s článkom 5 smernice 2003/96/ES na základe kvantitatívnych úrovní spotreby. Podľa informácií poskytnutých v júli 2016 sú vnútroštátne sadzby dane takéto: 100,70 EUR za MWh pri 0 – 10 MWh ročnej spotreby elektriny, 49,96 EUR pri množstvách nad 10 do 50 MWh, 13,31 EUR pri množstvách nad 50 do 10 000 MWh. Na spotrebu nad 10 000 MWh sa uplatňujú sadzby dane vo výške 0,53 EUR pri používaní na podnikateľské účely a 1,07 EUR pri používaní na nepodnikateľské účely. 
               
               
                  
                     (4)
                  Pozri „Spotreba energie, emisie CO2 a iné aspekty spojené s batériovými elektrickými vozidlami, Európske združenie pre batériové elektrické vozidlá“ (
                  
                     http://ec.europa.eu/transport/themes/strategies/consultations/doc/2009_03_27_future_of_transport/20090408_eabev_%28scientific_study%29.pdf
                  
                  ). Podiel elektriny z obnoviteľných zdrojov v Holandsku predstavuje približne 10 % celkovej spotreby elektrickej energie (pozri správu o pokroku v presadzovaní a využívaní energie z obnoviteľných zdrojov energie v Holandsku za roky 2013 – 2014, ktorú holandské orgány vypracovali v roku 2015 na základe smernice 2009/28/ES).
               
               
                  
                     (5)
                  „Energie- en milieu-aspecten van elektrische personenvoertuigen“, TNO, 7. apríl 2015, s. 11 – 15.
               
               
                  
                     (6)
                  Smernica Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (Ú. v. EÚ L 307, 28.10.2014, s. 1 – 20).
               
               
                  
                     (7)
                  Nariadenie Komisie (EÚ) č. 651/2014/EÚ o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187, 26.6.2014, s. 1 – 78).
               
               
                  
                     (8)
                  Ú. v. EÚ L 283, 31.10.2003, s. 51.
               
               
                  
                     (9)
                  Smernica Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (Ú. v. EÚ L 307, 28.10.2014, s. 1).